钦定古今图书集成/明伦汇编/家范典/第012卷 > 郁天民传习存疑 > 《事父母》
## 钦定古今图书集成/明伦汇编/家范典/第012卷 > 郁天民传习存疑 > 《事父母》

“如事父母一事，其间温凊定省之类，有许多节目。不
知亦须讲求否？”曰：“如何不讲求？只是有个头脑，只就
此心去人欲存天理上讲求。就如讲求冬温，也只是
要尽此心之道，恐怕有一毫人欲间杂。夏凊亦然。只
是讲求得此心。此心毫无人欲，纯是天理，是个诚于
孝亲的心。冬时自然思量父母的寒，便自要去求个”
温的道理；夏时自然思量父母的热，便自要去求个
凊的道理。这都是那诚孝的心发出来的条件。却是
须有这诚孝的心，然后有这件发出来。譬之树木，须
先有根，然后有枝叶，不是先寻了枝叶，然后去种根。
《礼记》云：“孝子之有深爱者，必有和气；有和气者，必有
愉色；有愉色者，必有婉容。”须是有个深爱，做根便自
然如此。

〈注〉头脑之说，吾不得而知矣。然既云“就此心去人欲存天理”上讲求，则所以能去人欲而存天理者，正缘在事物上处置得极当，而非有他也。夫理者事物之条理，然皆天也，不容毫发人伪之杂，故于事物上有不停当处，即是私欲。故讲求事物，即所以讲求此心也。若将事物置后，则吾心即无讲求处。何者？心非聚事物之理，则空矣。惟放心有求，求而即存，亦何待讲。吾惟讲求五伦之理，事父母，真见得父母于我有莫大之恩，事之之道当如此发出孝来便是诚孝，便是深爱，真如木之有根本，达于枝叶。若只讲求此心，是舍枝叶之发生，而求所谓根本者，特枯荄耳。

郑朝朔曰：“且如事亲，如何而为温凊之节，如何而为
奉养之宜？须求个当，方是至善，所以有学问思辨之
功。”先生曰：“若只是温凊之节，奉养之宜，可一日二日
讲之而尽，用得甚学问思辨？惟于温凊奉养时，只要
此心纯乎天理之极，此则非有学问思辨之功，将不
免于毫厘千里之谬，所以虽在圣人，犹加‘精一’之训。”
若是那些仪节求得是当，便谓至善。即如今扮戏子，
扮得许多温凊奉养的仪节是当，亦可云至善矣。

〈注〉“温凊之节，奉养之宜，皆天理也。心之所制，为节为宜，择善而后明，以止于善者也。”今云：“于温凊奉养时，只要此心纯乎天理之极”，似谓纯乎天理，即自能温凊奉养，更不讲求“节与宜”，岂不迂阔！《经》《礼》三百，《曲礼》三千，何为垂世？其论节与宜，又似只外面死规矩，略不临时变化，与内截无干涉，故谓一二日可以讲之而尽，至以戏子为喻。彼戏子者，既以戏云矣，又可谓之节与宜耶？夫曰节曰“宜”，此正至善之谓，而纯乎天理之极者也。